CELEX: 
Language: lt
Date: 2021-09-30 00:00:00
Title: KOMISIJOS DELEGUOTASIS REGLAMENTAS (ES) …/... kuriuo Europos Parlamento ir Tarybos reglamentas (ES) 2019/817 papildomas išsamiomis centrinės ataskaitų ir statistinių duomenų saugyklos eksploatavimo taisyklėmis

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               2019 m. gegužės mėn. Europos Parlamentas ir Taryba priėmė Reglamentą (ES) 2019/817 dėl ES informacinių sistemų sienų ir vizų srityje sąveikumo sistemos sukūrimo
                  1
               . 
            
            
               Reglamente nustatytas reikalavimas Komisijai priimti deleguotąjį aktą, kuriuo būtų nustatytos išsamios centrinės ataskaitų ir statistinių duomenų saugyklos eksploatavimo taisyklės, įskaitant konkrečias asmens duomenų tvarkymo ir saugumo taisykles.
            
            
               2.KONSULTACIJOS PRIEŠ PRIIMANT AKTĄ
            
            
               Vadovaujantis Reglamento (ES) 2019/817 73 straipsnio 4 dalimi ir 2016 m. balandžio 13 d. Tarpinstituciniame susitarime dėl geresnės teisėkūros nustatytais principais, valstybės narės paragintos paskirti ekspertus dalyvauti Sienų ir saugumo informacinių sistemų reikalų ekspertų grupės Sąveikumo pogrupyje. 
            
            
               Šis deleguotasis reglamentas parengtas remiantis ekspertų grupės pateikta informacija. Su šia ekspertų grupe konsultuotasi 2019 m. lapkričio 4 d. – 2020 m. gegužės 13 d.; po to ekspertai ir Komisija laikė, kad tekstas yra galutinis. Per šį laikotarpį ekspertai taip pat galėjo Komisijai teikti pastabas žodžiu ir raštu.
            
            
               Be to, Europos didelės apimties IT sistemų laisvės, saugumo ir teisingumo erdvėje operacijų valdymo agentūra (eu-LISA) pateikė Komisijai savo nuomonę dėl su siūloma priemone susijusių techninių reikalavimų ir jos įgyvendinamumo.
            
            
               Siekiant užtikrinti, kad būtų laikomasi duomenų apsaugos nuostatų, prieš priimant sprendimą konsultuotasi su Europos duomenų apsaugos priežiūros pareigūnu.
            
            
               3.DELEGUOTOJO AKTO TEISINIAI ASPEKTAI
            
            
               Pagal Reglamento (ES) 2019/817 39 straipsnio 1 dalį turėtų būti sukurta centrinė ataskaitų ir statistinių duomenų saugykla, siekiant politiniais, veiklos ir duomenų kokybės užtikrinimo tikslais teikti tarpsisteminius statistinius duomenis ir analitines ataskaitas. Centrinė saugykla turėtų padėti įgyvendinti atvykimo ir išvykimo sistemos, Vizų informacinės sistemos, Europos kelionių informacijos ir leidimų sistemos ir Šengeno informacinės sistemos tikslus pagal atitinkamus tas sistemas reglamentuojančius teisės aktus. Pagal Reglamento (ES) 2019/817 39 straipsnio 3 dalį centrinėje saugykloje turėtų būti laikomi tik iš pirminių sistemų gauti anonimizuoti duomenys, kad nebūtų įmanoma nustatyti asmenų tapatybės. Saugi ir kontroliuojama prieiga prie saugyklos turėtų būti suteikiama tik naudojant konkrečius naudotojų profilius, kaip nustatyta pirmines sistemas reglamentuojančiuose teisės aktuose, ir tik ataskaitų teikimo ir statistinių duomenų rinkimo tikslais.
            
            
               Šis reglamentas atitinka proporcingumo principą, nes juo neviršijama to, kas būtina siekiant palengvinti anonimizuotų duomenų tvarkymą ataskaitų teikimo ir statistinių duomenų rinkimo tikslais.
            
            
               KOMISIJOS DELEGUOTASIS REGLAMENTAS (ES) …/...
            
            
               2021 09 30
            
            
               kuriuo Europos Parlamento ir Tarybos reglamentas (ES) 2019/817 papildomas išsamiomis centrinės ataskaitų ir statistinių duomenų saugyklos eksploatavimo taisyklėmis
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2019 m. gegužės 20 d. Europos Parlamento ir Tarybos reglamentą (ES) 2019/817 dėl ES informacinių sistemų sienų ir vizų srityje sąveikumo sistemos sukūrimo, kuriuo iš dalies keičiami Europos Parlamento ir Tarybos reglamentai (EB) Nr. 767/2008, (ES) 2016/399, (ES) 2017/2226, (ES) 2018/1240, (ES) 2018/1726 ir (ES) 2018/1861 bei Tarybos sprendimai 2004/512/EB ir 2008/633/TVR
                  2
               , ypač į jo 39 straipsnio 5 dalį,
            
            
               kadangi:
            
         
         
            
               (1)Reglamentu (ES) 2019/817 kartu su Europos Parlamento ir Tarybos reglamentu (ES) 2019/818
                  3
                sukuriama sistema, kuria užtikrinamas ES informacinių sistemų sienų, vizų, policijos ir teisminio bendradarbiavimo, prieglobsčio ir migracijos srityje sąveikumas; 
            
            
               (2)tą sistemą sudaro keletas komponentų ir priemonių, kuriomis remiamas sąveikumas, įskaitant centrinę ataskaitų ir statistinių duomenų saugyklą (toliau – centrinė saugykla). Centrinėje saugykloje saugomi anonimizuoti duomenys, gauti iš pirminių ES informacinių sistemų, bendros biometrinių duomenų atitikties nustatymo paslaugos, bendros tapatybės duomenų saugyklos ir daugybinių tapatybių detektoriaus, siekiant politiniais, veiklos ir duomenų kokybės užtikrinimo tikslais teikti tarpsisteminius statistinius duomenis ir ataskaitas;
            
            
               (3)už centrinės saugyklos sukūrimą, įgyvendinimą, prieglobą bei jos operacijų valdymą atsako Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūra (toliau – eu‑LISA);
            
            
               (4)tam, kad centrinė saugykla galėtų teikti tarpsisteminius statistinius duomenis, būtina nustatyti išsamias jos eksploatavimo taisykles, įskaitant konkrečius asmens duomenų tvarkymo standartus, ir saugumo taisykles;
            
            
               (5)tam, kad pagal centrinės saugyklos statistinius duomenis nebūtų įmanoma nustatyti asmenų tapatybės, eu-LISA turėtų sukurti duomenų anonimizavimo priemonę, kuri būtų jos struktūros dalis. Anonimizavimo procesas turėtų būti automatizuotas;
            
            
               (6)kontroliuojama ir saugi prieiga turėtų būti suteikiama tik įgaliotiems kompetentingų institucijų, Sąjungos institucijų ir agentūrų darbuotojams, kad jie galėtų susipažinti su centrinėje saugykloje saugomais duomenimis ir statistiniais duomenimis. Tuo tikslu eu-LISA turėtų sukurti ataskaitų teikimo priemonę, kuri būtų jos struktūros dalis. eu-LISA darbuotojai neturėtų turėti tiesioginės prieigos prie jokių ES informacinėse sistemose ar sąveikumo komponentuose saugomų asmens duomenų;
            
            
               (7)tam, kad tinkamais statistiniais tikslais būtų galima atsekti tapatybės bylų sutikrinimą atitinkamose ES informacinėse sistemose arba tarp jų, centrinėje saugykloje turėtų būti laikomas unikalus nuorodos numeris. Turėtų būti neįmanoma to numerio naudoti informacijai iš tapatybės bylų gauti;
            
            
               (8)techninis sprendimas, kuriame teikiama priegloba centrinei saugyklai, turėtų būti įgyvendintas eu-LISA techninėje stotyje ir atsarginėje stotyje, siekiant užtikrinti, kad ji būtų prieinama visada; 
            
            
               (9)kadangi Reglamentas (ES) 2019/817 grindžiamas Šengeno acquis, remdamasi prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 4 straipsniu Danija pranešė apie Reglamento (ES) 2019/817 įgyvendinimą savo nacionalinėje teisėje. Todėl šis reglamentas jai yra privalomas;
            
            
               (10)šiuo reglamentu plėtojamos Šengeno acquis nuostatos, kurias įgyvendinant Airija nedalyvauja
                  4
               . todėl Airija nedalyvauja priimant šį reglamentą ir jis nėra jai privalomas ar taikomas;
            
            
               (11)Islandijos ir Norvegijos atžvilgiu šiuo reglamentu plėtojamos Šengeno acquis nuostatos, kaip apibrėžta Europos Sąjungos Tarybos ir Islandijos Respublikos bei Norvegijos Karalystės susitarime dėl šių dviejų valstybių asociacijos įgyvendinant, taikant ir plėtojant Šengeno acquis
                  5
               , kurios patenka į Tarybos sprendimo 1999/437/EB
                  6
                1 straipsnio A punkte nurodytą sritį;
            
            
               (12)Šveicarijos atžvilgiu šiuo reglamentu plėtojamos Šengeno acquis nuostatos, kaip apibrėžta Europos Sąjungos, Europos bendrijos ir Šveicarijos Konfederacijos susitarime dėl Šveicarijos Konfederacijos asociacijos įgyvendinant, taikant ir plėtojant Šengeno acquis
                  7
               , kurios patenka į Tarybos sprendimo 1999/437/EB 1 straipsnio A punkte nurodytą sritį, minėtą sprendimą taikant kartu su Tarybos sprendimo 2008/146/EB
                  8
                3 straipsniu;
            
            
               (13)Lichtenšteino atžvilgiu šiuo reglamentu plėtojamos Šengeno acquis nuostatos, kaip apibrėžta Europos Sąjungos, Europos bendrijos, Šveicarijos Konfederacijos ir Lichtenšteino Kunigaikštystės protokole dėl Lichtenšteino Kunigaikštystės prisijungimo prie Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis
                  9
               , kurios patenka į Sprendimo 1999/437/EB 1 straipsnio A punkte nurodytą sritį, minėtą sprendimą taikant kartu su Tarybos sprendimo 2011/350/ES
                  10
                3 straipsniu;
            
            
               (14)Kipro, Bulgarijos, Rumunijos ir Kroatijos atžvilgiu šis reglamentas yra aktas, grindžiamas Šengeno acquis arba kitaip su ja susijęs, kaip apibrėžta 2003 m. Stojimo akto 3 straipsnio 1 dalyje, 2005 m. Stojimo akto 4 straipsnio 1 dalyje ir 2011 m. Stojimo akto 4 straipsnio 1 dalyje;
            
            
               (15)vadovaujantis Europos Parlamento ir Tarybos reglamento (ES) 2018/1725 42 straipsnio 1 dalimi, buvo konsultuojamasi su Europos duomenų apsaugos priežiūros pareigūnu
                  11
                ir jis 2021 m. birželio 17 d. pateikė nuomonę,
            
            
               PRIĖMĖ ŠĮ REGLAMENTĄ:
            
            
               1 straipsnis 
                  Apibrėžtys
            
            
               Šiame reglamente vartojamų terminų apibrėžtys:
            
            
               (1)statistiniai duomenys – duomenys, kurie yra anonimizuoti ir naudojami tik statistinėms ataskaitoms rengti pagal Europos Parlamento ir Tarybos reglamentą (ES) 2017/2226
                  12
               , Reglamentą (ES) 2018/1240
                  13
               , Reglamentą (ES) 2018/1860
                  14
               , Reglamentą (ES) 2018/1861
                  15
               , Reglamentą (ES) 2018/1862
                  16
                ir Reglamentą (ES) 2019/816
                  17
               ;
            
            
               (2)(statistinės) ataskaitos – struktūrintas statistinių duomenų rinkinys, kurį automatizuotai pagal iš anksto nustatytas taisykles parengia centrinė saugykla ir kuris joje saugomas;
            
         
         
            
               (3)individualiems poreikiams pritaikytos ataskaitos – statistinės ataskaitos, pagal specialias taisykles, kurias ad hoc principu nustato naudotojas, gaunamos remiantis centrinėje saugykloje laikomais statistiniais duomenimis ir joje saugomos;
            
            
               (4)ypatingos svarbos tapatybės duomenys – bet kurie iš toliau nurodytų duomenų arba jų derinys, pagal kuriuos galima nustatyti asmenų tapatybę:
            
            
               (a)bet kurio asmens, kurio duomenys gali būti saugomi bet kurioje ES informacinėje sistemoje, pavardė, vardas (-ai), slapyvardis;
            
            
               (b)kelionės dokumento numeris;
            
            
               (c)adresas (gatvė, namo numeris);
            
            
               (d)telefonas, IP adresas;
            
            
               (e)e. pašto adresai;
            
            
               (f)biometriniai duomenys.
            
            
               2 straipsnis 
                  Centrinėje saugykloje laikytina informacija
            
            
               1.Reglamento (ES) 2019/817 39 straipsnio 2 dalyje nurodyti duomenys pateikiami ir saugomi centrinėje saugykloje pagal šį reglamentą.
            
            
               2.Centrinėje saugykloje laikomi statistiniai duomenys, įskaitant ataskaitas apie sistemos naudojimą Reglamento (ES) 2019/817 66 straipsnyje nurodytų sąveikumo komponentų veikimo stebėsenos tikslais.
            
            
               3.Centrinėje saugykloje laikomos techninės ataskaitos, kuriomis siekiama užtikrinti, kad eu-LISA vykdytų sąveikumo komponentų kūrimo ir veikimo stebėseną pagal Reglamento (ES) 2019/817 78 straipsnio 1 dalį.
            
            
               4.Centrinėje saugykloje statistikos tikslais saugomas unikalus nuorodos numeris, leidžiantis atsekti tapatybės bylų sutikrinimą atitinkamose ES informacinėse sistemose arba tarp jų. Turi būti neįmanoma to nuorodos numerio naudoti pirminėms tapatybės byloms gauti.
            
            
               5.Centrinėje saugykloje Reglamento (ES) 2019/817 39 straipsnio 2 dalyje nurodyti tinkamai įgalioti kompetentingų institucijų darbuotojai gali gauti:
            
            
               (a)ataskaitas pagal Reglamento (ES) 2017/2226 63 straipsnį, kuriose pateikiami šie statistiniai duomenys apie atvykimo ir išvykimo sistemoje saugomus įrašus:
            
            
               i)individualiems poreikiams pritaikytos ataskaitos ir statistiniai duomenys apie trečiųjų šalių piliečių atvykimą ir išvykimą, atsisakymą leisti jiems atvykti ir jų užsibuvimą;
            
            
               ii)dienos statistiniai duomenys apie užsibuvusius asmenis, trečiųjų šalių piliečius, kuriems neleista atvykti, trečiųjų šalių piliečius, kurių leidimas būti panaikintas arba pratęstas, ir trečiųjų šalių piliečius, kuriems netaikomas reikalavimas duoti pirštų atspaudus;
            
            
               iii)individualiems poreikiams pritaikytos ataskaitos ir statistiniai duomenys apie duomenų kokybę pagal Reglamento (ES) 2017/2226 38 straipsnio 4 dalį ir reguliarūs statistiniai duomenys, siekiant užtikrinti, kad eu-LISA vykdytų to reglamento 72 straipsnio 1 dalyje nurodytą atvykimo ir išvykimo sistemos kūrimo ir veikimo stebėseną;
            
            
               (b)ataskaitas pagal Reglamento (ES) 2018/1240 84 straipsnį, kuriose pateikiami šie statistiniai duomenys apie Europos kelionių informacijos ir leidimų sistemoje (ETIAS) saugomus įrašus:
            
            
               i)dienos statistiniai duomenys apie prašytojų, kuriems buvo išduotas kelionės leidimas arba atsisakyta jį išduoti, skaičių ir pilietybę, įskaitant atsisakymo išduoti leidimą priežastis, taip pat trečiųjų šalių piliečių, kurių kelionės leidimas buvo panaikintas arba atšauktas, skaičių ir pilietybę;
            
         
         
            
               ii)individualiems poreikiams pritaikytos ataskaitos ir statistiniai duomenys, siekiant gerinti saugumo, nelegalios imigracijos rizikos ir didelės epidemijos rizikos vertinimą, didinti patikrinimų kertant sieną veiksmingumą ir padėti ETIAS centriniam padaliniui ir ETIAS nacionaliniams padaliniams tvarkyti kelionės leidimų prašymus ir remti įrodymais grindžiamą Sąjungos migracijos politikos formavimą;
            
            
               iii)statistiniai duomenys, susiję su ETIAS stebėjimo sąrašu pagal to reglamento 92 straipsnio 4 dalį;
            
            
               iv)reguliarūs statistiniai duomenys, kuriais siekiama užtikrinti, kad eu-LISA vykdytų ETIAS informacinės sistemos kūrimo ir veikimo stebėseną pagal to reglamento 92 straipsnio 1 dalį;
            
            
               (c)ataskaitas pagal Reglamento (ES) 2018/1240 33 straipsnio 2 dalį, kuriose pateikiami šie statistiniai duomenys:
            
            
               i)atvykimo ir išvykimo sistemos sukaupti statistiniai duomenys, rodantys neįprastai didelį konkrečiai keliautojų grupei priklausančių užsibuvusių asmenų ir asmenų, kuriems atsisakyta leisti atvykti, skaičių;
            
            
               ii)Europos kelionių informacijos ir leidimų sistemos pagal to reglamento 84 straipsnį sukaupti statistiniai duomenys, rodantys neįprastai didelį atsisakymų išduoti kelionės leidimus dėl saugumo, nelegalios imigracijos ar didelės epidemijos rizikos, susijusios su konkrečia keliautojų grupe, skaičių;
            
            
               iii)Europos kelionių informacijos ir leidimų sistemos pagal to reglamento 84 straipsnį ir atvykimo ir išvykimo sistemos sukaupti statistiniai duomenys, rodantys sąsajas tarp informacijos, surinktos iš prašymų formų, ir užsibuvusių keliautojų bei atsisakymų leisti atvykti skaičiaus;
            
            
               (d)ataskaitas pagal Reglamento (ES) 2018/1860 16 straipsnį, kuriose pateikiami dienos, mėnesio ir metų statistiniai duomenys, iš kurių matyti, ir kiek kiekvienos perspėjimų kategorijos įrašų tenka kiekvienai valstybei narei, ir koks jų bendras skaičius;
            
            
               (e)ataskaitas pagal Reglamentą (ES) 2018/1861, kuriose pateikiami šie statistiniai duomenys apie Šengeno informacinėje sistemoje saugomus įrašus:
            
            
               i)dienos, mėnesio ir metų statistiniai duomenys, iš kurių matyti, ir kiek kiekvienos perspėjimų kategorijos įrašų tenka kiekvienai valstybei narei, ir koks jų bendras skaičius, pagal to reglamento 60 straipsnio 3 dalį;
            
            
               ii)metinės ataskaitos, kiek kartų buvo nustatytas sutapimas pagal kiekvieną perspėjimų kategoriją, kiek kartų buvo atlikta paieška Šengeno informacinėje sistemoje, kiek kartų kiekviena valstybė narė prisijungė prie jos perspėjimo įvedimo, atnaujinimo ar ištrynimo tikslais ir koks bendras tų prisijungimų skaičius, pagal Reglamento (ES) 2018/1861 60 straipsnio 3 dalį ir Reglamento (ES) 2018/1860 19 straipsnį;
            
            
               iii)Komisijos prašymu – reguliariai ar ad hoc pagrindu teikiamos papildomos konkrečios statistinės ataskaitos dėl Šengeno informacinės sistemos veiklos rezultatų, naudojimosi ja ir dėl keitimosi papildoma informacija pagal Reglamento (ES) 2018/1861 60 straipsnio 5 dalies antrą pastraipą ir Reglamento (ES) 2018/1860 19 straipsnį; 
            
            
               iv)Europos sienų ir pakrančių apsaugos agentūros prašymu – reguliariai ar ad hoc pagrindu teikiamos papildomos konkrečios statistinės ataskaitos rizikos analizės ir pažeidžiamumo vertinimų tikslais pagal Reglamento (ES) 2018/1861 60 straipsnio 5 dalies trečią pastraipą ir Reglamento (ES) 2018/1860 19 straipsnį;
            
            
               v)ataskaitos ir statistiniai duomenys techninės priežiūros, ataskaitų teikimo, duomenų kokybės ataskaitų teikimo ir statistinių duomenų tikslais pagal Reglamento (ES) 2018/1861 60 straipsnio 2 dalį ir Reglamento (ES) 2018/1860 19 straipsnį;
            
            
               vi)ataskaitos dėl duomenų kokybės problemų pagal Reglamento (ES) 2018/1861 15 straipsnio 4 dalį ir Reglamento (ES) 2018/1860 19 straipsnį.
            
            
               6.2 dalyje nurodytose techninėse ataskaitose pateikiami statistiniai duomenys apie sistemos naudojimą, prieinamumą, incidentus, veikimo pajėgumą, biometrinį tikslumą, duomenų kokybę ir pradėtas operacijas. 
            
            
               7.Centrinės saugyklos parengtas veiklos ataskaitas naudotojas gali pritaikyti individualiems poreikiams ir filtruoti arba grupuoti duomenis naudodamasis kartu su centrine saugykla siūloma ataskaitų teikimo priemone.
            
            
               8.Sudaroma galimybė susipažinti su ataskaitų katalogu. Prašymai dėl naujų ataskaitų arba esamų ataskaitų pakeitimų vykdomi laikantis eu-LISA pakeitimų valdymo politikos.
            
            
               3 straipsnis 
                  Duomenų saugykla ir ataskaitų teikimo priemonė
            
            
               1.Centrinei saugyklai naudojamas iš pirminių ES informacinių sistemų ir sąveikumo komponentų gautų duomenų prieglobos techninis sprendimas.
            
         
         
            
               2.Techninis sprendimas apima ataskaitų teikimo priemonę, sukonfigūruotą taip, kad būtų galima kurti, saugoti ir naudoti 2 straipsnyje nurodytas ataskaitas ir individualiems poreikiams pritaikytas ataskaitas. 
            
            
               3.Ataskaitų teikimo priemonė turi būti tokia, kad naudotojas galėtų rengti veiklos ir technines ataskaitas ir jas gauti. 
            
            
               4.Ataskaitų teikimo priemone sudaroma galimybė politiniais, veiklos ir duomenų kokybės užtikrinimo tikslais teikti tarpsisteminius statistinius duomenis ir analitines ataskaitas, kai tai numatyta pagal Sąjungos teisę.
            
            
               5.Visos ataskaitos tvarkomos techniniame sprendime. Siekiant įvykdyti Reglamento (ES) 2019/817 42 straipsnio 3 dalyje numatyto saugumo plano reikalavimus, techniniame sprendime įgyvendinamos tinkamos saugumo ir vientisumo užtikrinimo priemonės.
            
            
               6.Techninis sprendimas įgyvendinamas eu-LISA techninėje stotyje ir atsarginėje stotyje.
            
            
               4 straipsnis 
                  Duomenų gavimas
            
            
               Centrinė saugykla iš ES informacinių sistemų tik skaitymo režimu gauna Reglamento (ES) 2019/817 39 straipsnio 2 dalyje ir 66 straipsnio 1, 2 ir 3 dalyse nurodytų duomenų kopijas, kad galėtų parengti to reglamento 39 ir 66 straipsniuose nurodytus statistinius duomenis ir ataskaitas. Duomenys gaunami reguliariai, bent kartą per dieną, taikant vienpusio išgavimo procedūrą.
            
            
               5 straipsnis 
                  Duomenų anonimizavimo priemonė
            
            
               1.Iš pirminių ES informacinių sistemų ir sąveikumo komponentų gaunami duomenys yra anonimizuojami naudojant duomenų anonimizavimo priemonę. Centrinėje saugykloje saugomi tik anonimizuoti duomenys.
            
            
               2.Duomenų anonimizavimo priemone nustatomi ypatingos svarbos tapatybės duomenys ES informacinėse sistemose ir jie automatiškai anonimizuojami prieš centrinėje saugykloje išsaugant statistinius duomenis. Anonimizavimo procesas negrįžtamas.
            
            
               6 straipsnis 
                  Prieiga
            
            
               1.Prieiga prie centrinės saugyklos tinkamai įgaliotiems darbuotojams suteikiama ir valdoma pagal Reglamento (ES) 2017/2226 63 straipsnį, Reglamento (ES) 2018/1240 84 straipsnį, Reglamento (ES) 2018/1861 60 straipsnį ir Reglamento (ES) 2018/1860 16 straipsnį.
            
            
               2.Valstybės narės, Komisija ir Sąjungos agentūros, naudodamosi savo prieigos teisėmis pagal Sąjungos teisę, turi prieigą prie centrinės saugyklos per saugią tinklo jungtį (TESTA).
            
            
               3.Pagal Reglamento (ES) 2019/817 39 straipsnio 2 dalį ir 66 straipsnio 1–5 dalis prieiga prie šio reglamento 3 straipsnio 2 dalyje nurodytos priemonės suteikiama tik tinkamai įgaliotiems kompetentingų institucijų darbuotojams. 
            
            
               4.Kompetentingos institucijos prie centrinės saugyklos prisijungia naudodamos naudotojų profilius. eu-LISA tvarko naudotojų profilių sąrašą. Viena institucija gali turėti kelis profilius, priklausomai nuo jos prieigos teisių.
            
            
               5.Prieiga prie centrinės saugyklos registruojama. Užregistruota informacija apima bent:
            
            
               (a)laiko žymą;
            
            
               (b)instituciją;
            
            
               (c)atitinkamos ataskaitos rūšį. 
            
            
               6.Registracijos žurnalai, pagal kuriuos galima nustatyti prie centrinės saugyklos prisijungiančių naudotojų tapatybę, saugomi nacionaliniu lygmeniu, taip pat Komisijos, Europos sienų ir pakrančių apsaugos agentūros ir Europolo. eu-LISA registruoja visas prieigos operacijas. Registracijos žurnalai centrinėje saugykloje saugomi vienus metus, o po to automatiškai ištrinami.
            
         
         
            
               7.Nustatomos visos prieštaringos funkcijos centrinėje saugykloje ir prieiga suteikiama laikantis šių principų:
            
            
               (a) „būtina žinoti“; 
            
            
               (b) mažiausiai privilegijuotos prieigos;
            
            
               (c) pareigų atskyrimo.
            
            
               8.Į duomenų kokybės ataskaitas, teikiamas pagal Reglamento (ES) 2018/1861 15 straipsnio 4 dalį, įtraukiama priemonė, kuria naudodamosi valstybės narės gali teikti eu-LISA grįžtamąją informaciją apie iškilusių problemų sprendimą.
            
            
               7 straipsnis 
                  Duomenų tvarkytojas
            
            
               Asmens duomenų anonimizavimo pagal 5 straipsnį tikslais eu-LISA yra duomenų tvarkytojas, kaip apibrėžta Reglamento (ES) 2018/1725 3 straipsnio 12 punkte.
            
            
               8 straipsnis 
                  Kiti duomenų apsaugos ir saugumo aspektai
            
            
               1.Su centrinėje saugykloje saugomais duomenimis susipažįstama tik ataskaitų teikimo ir statistinių duomenų rinkimo tikslais.
            
            
               2.eu-LISA įgyvendina būtinas saugumo priemones, kad centrinėje saugykloje būtų užtikrintas duomenų vientisumas. Bet kokius duomenų pakeitimus turi būti įmanoma atsekti audito tikslais.
            
            
               9 straipsnis 
                  Įsigaliojimas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas pagal Sutartis privalomas visas ir tiesiogiai taikomas valstybėse narėse.
            
            
               Priimta Briuselyje 2021 09 30
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
               
            
         
         
            
                  
                     (1)
                  
                        2019 m. gegužės 20 d. Europos Parlamento ir Tarybos reglamentas (ES) 2019/817 dėl ES informacinių sistemų sienų ir vizų srityje sąveikumo sistemos sukūrimo, kuriuo iš dalies keičiami Europos Parlamento ir Tarybos reglamentai (EB) Nr. 767/2008, (ES) 2016/399, (ES) 2017/2226, (ES) 2018/1240, (ES) 2018/1726 ir (ES) 2018/1861 bei Tarybos sprendimai 2004/512/EB ir 2008/633/TVR (OL L 135, 2019 5 22, p. 27).
               
               
                  
                     (2)
                  
                        OL L 135, 2019 5 22, p. 27.
               
               
                  
                     (3)
                  
                        2019 m. gegužės 20 d. Europos Parlamento ir Tarybos reglamentas (ES) 2019/818 dėl ES informacinių sistemų policijos ir teisminio bendradarbiavimo, prieglobsčio ir migracijos srityje sąveikumo sistemos sukūrimo, kuriuo iš dalies keičiami reglamentai (ES) 2018/1726, (ES) 2018/1862 ir (ES) 2019/816 (OL L 135, 2019 5 22, p. 85).
               
               
                  
                     (4)
                  
                        Šis reglamentas nepatenka į 2002 m. vasario 28 d. Tarybos sprendime 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas numatytų priemonių taikymo sritį (OL L 64, 2002 3 7, p. 20).
               
               
                  
                     (5)
                  
                        OL L 176, 1999 7 10, p. 36.
               
               
                  
                     (6)
                  
                        1999 m. gegužės 17 d. Tarybos sprendimas 1999/437/EB dėl tam tikrų priemonių taikant Europos Sąjungos Tarybos, Islandijos Respublikos ir Norvegijos Karalystės sudarytą susitarimą dėl šių dviejų valstybių asociacijos įgyvendinant, taikant ir plėtojant Šengeno acquis (OL L 176, 1999 7 10, p. 31).
               
               
                  
                     (7)
                  
                        OL L 53, 2008 2 27, p. 52.
               
               
                  
                     (8)
                  
                        2008 m. sausio 28 d. Tarybos sprendimas 2008/146/EB dėl Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis sudarymo Europos bendrijos vardu (OL L 53, 2008 2 27, p. 1).
               
               
                  
                     (9)
                  
                        OL L 160, 2011 6 18, p. 21.
               
               
                  
                     (10)
                  
                        2011 m. kovo 7 d. Tarybos sprendimas 2011/350/ES dėl Europos Sąjungos, Europos bendrijos, Šveicarijos Konfederacijos ir Lichtenšteino Kunigaikštystės protokolo dėl Lichtenšteino Kunigaikštystės prisijungimo prie Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis sudarymo Europos Sąjungos vardu, kiek tai susiję su patikrinimų prie vidaus sienų panaikinimu ir asmenų judėjimu (OL L 160, 2011 6 18, p. 19).
               
               
                  
                     (11)
                  
                        2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
               
               
                  
                     (12)
                  
                        2017 m. lapkričio 30 d. Europos Parlamento ir Tarybos reglamentas (ES) 2017/2226, kuriuo sukuriama atvykimo ir išvykimo sistema (AIS), kurioje registruojami trečiųjų šalių piliečių, kertančių valstybių narių išorės sienas, atvykimo ir išvykimo bei atsisakymo leisti jiems atvykti duomenys, nustatomos prieigos prie AIS teisėsaugos tikslais sąlygos ir iš dalies keičiama Konvencija dėl Šengeno susitarimo įgyvendinimo ir reglamentai (EB) Nr. 767/2008 ir (ES) Nr. 1077/2011 (OL L 327, 2017 12 9, p. 20).
               
               
                  
                     (13)
                  
                        2018 m. rugsėjo 12 d. Europos Parlamento ir Tarybos reglamentas (ES) 2018/1240, kuriuo sukuriama Europos kelionių informacijos ir leidimų sistema (ETIAS) ir iš dalies keičiami reglamentai (ES) Nr. 1077/2011, (ES) Nr. 515/2014, (ES) 2016/399, (ES) 2016/1624 ir (ES) 2017/2226 (OL L 236, 2018 9 19, p. 1).
               
               
                  
                     (14)
                  
                        2018 m. lapkričio 28 d. Europos Parlamento ir Tarybos reglamentas (ES) 2018/1860 dėl Šengeno informacinės sistemos naudojimo neteisėtai esančių trečiųjų šalių piliečių grąžinimui (OL L 312, 2018 12 7, p. 1).
               
               
                  
                     (15)
                  
                        2018 m. lapkričio 28 d. Europos Parlamento ir Tarybos reglamentas (ES) 2018/1861 dėl Šengeno informacinės sistemos (SIS) sukūrimo, eksploatavimo ir naudojimo patikrinimams kertant sieną, kuriuo iš dalies keičiama Konvencija dėl Šengeno susitarimo įgyvendinimo ir iš dalies keičiamas bei panaikinamas Reglamentas (EB) Nr. 1987/2006 (OL L 312, 2018 12 7, p. 14).
               
               
                  
                     (16)
                  
                        2018 m. lapkričio 28 d. Europos Parlamento ir Tarybos reglamentas (ES) 2018/1862 dėl Šengeno informacinės sistemos (SIS) sukūrimo, eksploatavimo ir naudojimo policijos bendradarbiavimui ir teisminiam bendradarbiavimui baudžiamosiose bylose, kuriuo iš dalies keičiamas ir panaikinamas Tarybos sprendimas 2007/533/TVR ir panaikinamas Europos Parlamento ir Tarybos reglamentas (EB) Nr. 1986/2006 ir Komisijos sprendimas 2010/261/ES (OL L 312, 2018 12 7, p. 56).
               
               
                  
                     (17)
                  
                        2019 m. balandžio 17 d. Europos Parlamento ir Tarybos reglamentas (ES) 2019/816, kuriuo Europos nuosprendžių registrų informacinei sistemai papildyti sukuriama centralizuota valstybių narių, turinčių informacijos apie priimtus trečiųjų šalių piliečių ir asmenų be pilietybės apkaltinamuosius nuosprendžius, nustatymo sistema (ECRIS-TCN) ir kuriuo iš dalies keičiamas Reglamentas (ES) 2018/1726 (OL L 135, 2019 5 22, p. 1).